**Teemu Tapani Nurmi** (s. 24. helmikuuta 1985 Tampere) on suomalainen entinen jääkiekkoilija. Hän oli pelipaikaltaan oikea laitahyökkääjä, mutta osasi pelata myös keskellä. Nurmi pelasi urallaan SM-liigassa yhteensä 702 runkosarjaottelua tehopistein 149+175=324 ja keräten 374 jäähyminuuttia sekä 134 playoff-ottelua tehopistein 20+21=41 ja keräten 87 jäähyminuuttia. Hän oli voittamassa Suomenmestaruutta kasvattajaseurassaan Tapparassa keväällä 2017. Nurmi voitti myös yhden SM-hopean, kolme SM-pronssia sekä alle 20-vuotiaiden MM-pronssia vuonna 2004. Hän pelasi myös kolme A-maaottelua. Nurmi tunnettiin pelityyliltään voimahyökkääjänä, joka kykeni suhteellisen hyvään maalinedustapelaamiseen. Hän laukoi oikealta.

Ura
---

### Seuraura

Nurmi on Tapparan kasvatti. Hän voitti vuoden alaikäisenä tehoilla 10+23=33 joukkueen B-nuorten runkosarjan sisäisen piste- ja syöttöpörssin kaudella 2000–2001. Nurmi nostettiin Tapparan SM-liigajoukkueeseen vuoden mittaisella sopimuksella kauden 2003–2004 kynnyksellä. Hän teki liigadebyyttinsä kauden kolmannessa ottelussa 18. syyskuuta 2003 Rauman Lukkoa vastaan ja teki ottelussa myös liigauransa avausmaalin. Yhteensä Nurmen tulokaskausi SM-liigassa toi 32 runkosarja- ja kolmessa playoff-ottelussa tehot 2+2=4. Hän pelasi kauden aikana miesten pelejä myös kolmen Mestis-ottelun verran alle 20-vuotiaiden maajoukkueessa. Nurmi vahvisti ison osan kaudestaan myös Tapparan A-nuoria, jotka voittivat Suomenmestaruuden keväällä 2004. Saman vuoden huhtikuussa hän teki kolmivuotisen jatkosopimuksen Tapparan kanssa.

Kaudesta 2004–2005 Nurmi pelasi vielä osan Tapparan A-nuorissa, mutta kaudella 2005–2006 hän pelasi runkosarjan kaikki 56 ottelua tehden niissä tehot 8+6=14. Kaudella 2006–2007 Nurmi oli 17 osumallaan Tapparan toiseksi paras maalintekijä Stefan Öhmanin jälkeen. Maaliskuussa 2007 hän teki kaksivuotisen jatkosopimuksen joukkueen kanssa. Keväällä 2008 Nurmi voitti SM-pronssia. Harjoituskaudella, elokuussa 2008 hän mursi nilkkansa, kun HPK:n Janne Kolehmaisen taklasi Nurmea sääntöjenvastaisesti. Hän oli sivussa noin kaksi kuukautta. Nurmi ei onnistunut paluunsa jälkeen Tapparassa ja teki pelaamissaan 27 ottelussa vain tehot 1+3. Tammikuun lopussa joukkue kauppasi hänet Espoo Bluesiin vaihdossa Sami Ryhäseen.

Huhtikuussa 2009 Nurmi teki kolmivuotisen sopimuksen Rauman Lukon kanssa. Hän onnistui tekemään liigauransa ensimmäisen kypärätempun jo kauden 2009–2010 ensimmäisessä runkosarjaottelussa 11. syyskuuta 2009 vieraissa paikallisvastustaja Porin Ässiä vastaan. Ensimmäinen Nurmen osumista oli Lukon 1–6-voittoon päättyneen ratkaisumaali. Hänet palkittiin ottelun *Ilta-Sanomien* kolmen tähden tähtipelaajana. Marraskuussa 2009 Nurmi joutui kuitenkin noin kahdeksi kuukaudeksi sivuun nivusvamman takia. Kauden 2010–2011 päätteeksi hän voitti SM-pronssia. Saman vuoden tammikuussa Nurmi teki kaksivuotisen jatkosopimuksen Lukon kanssa. Hänen kauttaan 2011–2012 lyhensi noin kuukauden verran tammikuussa 2012 polvilumpiosta löytynyt hiusmurtuma.

Kaudella 2012–2013 Nurmi nousi Lukon ykkösketjuun, missä hän muodosti toimivan tutkaparin Justin Azevedon kanssa. Nurmi oli tehoilla 18+20=38 Azevedon jälkeen Lukon toiseksi paras pistemies. Huhtikuussa 2013 hän teki kaksivuotisen jatkosopimuksen joukkueen kanssa. Kaudella 2013–2014 Nurmi oli loukkaantumisen vuoksi lähes koko runkosarjan sivussa ja pelasi vain kuusi ottelua. Hän palasi kaukaloihin pudotuspeleissä, joiden paras teholukema (+12) Nurmella oli koko SM-liigassa. Hän voitti kauden päätteeksi SM-pronssia. Toukokuussa 2014 Nurmi pidensi sopimustaan vuodella kevääseen 2016 saakka.

Nurmi oli kaudella 2014–2015 Lukon toiseksi paras pistemies Ville Vahalahden jälkeen tehoilla 14+22=36. Kaudella 2015–2016 hän oli tehoilla 16+21=37 joukkueen kolmanneksi paras maalintekijä ja neljänneksi paras pistemies.

Kaudeksi 2016–2017 Nurmi palasi kaksivuotisella sopimuksella kasvattajaseuraansa Tapparaan. Hän teki SM-liigan yhden kauden piste-ennätyksensä tehoilla 19+23=42, joilla Nurmi oli joukkueen toiseksi paras maalintekijä ja kolmanneksi paras pistemies. Hän jakoi koko liigan maalipörssin yhdeksännen sijan HIFK:n Juhamatti Aaltosen ja Roope Hintzin kanssa. Nurmi voitti kauden päätteeksi Suomenmestaruuden. Kaudella 2017–2018 hän jäi Jukka Rautakorven tultua Tapparan päävalmentajaksi varsin pieneen rooliin ja häntä kierrätettiin myös kokoonpanon ulkopuolella. Nurmi teki runkosarjassa vain kahdeksan tehopistettä. Hän voitti kauden päätteeksi SM-hopeaa.

Syyskuussa 2018 Nurmi ilmoitti lopettaneensa pelaajauransa ja keskittyvänsä jatkossa opiskeluun.

### Maajoukkueura

Nurmi pelasi alle 20-vuotiaiden MM-kilpailuissa vuosina 2004 ja 2005 voittaen ensimmäisenä mainitusta turnauksesta pronssia. Hän pelasi myös alle 18-vuotiaiden MM-kilpailuissa vuosina 2002 ja 2003. Nurmi jakoi jälkimmäisessä turnauksessa Suomen sisäisen pistepörssin voiton Arsi Piispasen ja Jesse Saarisen kanssa tehoilla 2+3=5.

Suomen A-maajoukkueessa Nurmi pelasi kolme ottelua Euro Hockey Tour -tasolla Česká Pojišťovna Cupissa syksyllä 2006. Hänen ensimmäinen A-maaottelunsa oli turnauksen avausottelu 31. elokuuta 2006 Liberecissä isäntäjoukkue Tšekkiä vastaan. Nurmen ensimmäinen A-maajoukkuemaali ja ainoa tehopiste syntyi turnauksen kolmannessa ottelussa Ruotsia vastaan. Hänen osumansa ratkaisi Suomelle 2–3-voiton. Yhteensä Nurmi pelasi kolmen A-maaottelun lisäksi myös 35 nuorten ja 52 poikien maaottelua.

Muuta
-----

Nurmella on pojat Liius ja Elia, jotka molemmat harrastavat jääkiekkoilua.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2001–2002 | Tappara | A-SM | 41 | 6 | 5 | 11 | 24 | 2 | 0 | 1 | 1 | 2 |  |  |  |  |  |  | U18 | 8 | 1 | 4 | 5 | 6 |
| 2002–2003 | Tappara | A-SM | 35 | 17 | 14 | 31 | 44 | 8 | 2 | 2 | 4 | 6 |  |  |  |  |  |  | U18 | 6 | 2 | 3 | 5 | 4 |
| 2003–2004 | Suomi U20 | Mestis | 3 | 2 | 0 | 2 | 0 | – | – | – | – | – |  |  |  |  |  |  | JMM | 7 | 2 | 2 | 4 | 0 |
|  | Tappara | A-SM | 12 | 6 | 5 | 11 | 6 | 5 | 1 | 1 | 2 | 0 |
|  | Tappara | SM-liiga | 32 | 2 | 2 | 4 | 4 | 3 | 0 | 0 | 0 | 0 |
| 2004–2005 | Tappara | A-SM | 10 | 2 | 4 | 6 | 6 | 4 | 0 | 0 | 0 | 0 |  |  |  |  |  |  | JMM | 6 | 1 | 1 | 2 | 2 |
|  | Tappara | SM-liiga | 36 | 4 | 2 | 6 | 4 | 8 | 1 | 0 | 1 | 2 |
| 2005–2006 | Tappara | A-SM | 6 | 3 | 2 | 5 | 8 | – | – | – | – | – |
|  | Tappara | SM-liiga | 56 | 8 | 6 | 14 | 37 | 5 | 0 | 0 | 0 | 0 |
| 2006–2007 | Tappara | SM-liiga | 56 | 17 | 15 | 32 | 24 | 5 | 0 | 0 | 0 | 2 |
| 2007–2008 | Tappara | SM-liiga | 56 | 12 | 19 | 31 | 18 | 11 | 1 | 3 | 4 | 10 |
| 2008–2009 | Tappara | SM-liiga | 27 | 1 | 3 | 4 | 28 | – | – | – | – | – |
|  | Blues | SM-liiga | 12 | 2 | 2 | 4 | 4 | 14 | 1 | 2 | 3 | 4 |
| 2009–2010 | Lukko | SM-liiga | 40 | 10 | 10 | 20 | 57 | 4 | 0 | 1 | 1 | 6 |
| 2010–2011 | Lukko | SM-liiga | 59 | 11 | 14 | 25 | 42 | 13 | 3 | 2 | 5 | 10 |
| 2011–2012 | Lukko | SM-liiga | 47 | 11 | 12 | 23 | 32 | 3 | 0 | 1 | 1 | 4 |
| 2012–2013 | Lukko | SM-liiga | 60 | 18 | 20 | 38 | 56 | 13 | 4 | 3 | 7 | 14 |
| 2013–2014 | Lukko | SM-liiga | 6 | 0 | 0 | 0 | 4 | 13 | 4 | 4 | 8 | 27 |
| 2014–2015 | Lukko | SM-liiga | 59 | 14 | 22 | 36 | 28 | 14 | 0 | 2 | 2 | 2 |
| 2015–2016 | Lukko | SM-liiga | 54 | 16 | 21 | 37 | 18 | 5 | 1 | 1 | 2 | 4 |
| 2016–2017 | Tappara | SM-liiga | 59 | 19 | 23 | 42 | 14 | 18 | 4 | 2 | 6 | 2 | Kanada-malja |
| 2017–2018 | Tappara | SM-liiga | 43 | 4 | 4 | 8 | 4 | 5 | 1 | 0 | 1 | 0 |
| 15 kautta | yhteensä | SM-liiga | 756 | 149 | 175 | 324 | 374 | 134 | 20 | 21 | 41 | 87 |

Lähteet
-------

* Teemu Nurmi The Internet Hockey Databasessa (englanniksi)
* Teemu Nurmi Eurohockey-sivustolla (englanniksi)
* Teemu Nurmi *Elite Prospects*. Everysport Media Group AB.  (englanniksi)

### Viitteet

1. ↑  Tuominen, Eero: SM-liigan arjen sankarit, osa 15: "Kukaan ei pysäyttele tai kysele nimmaria" *is.fi*.  1.11.2015. Sanoma Media Finland Oy. Viitattu 3.11.2015.
2. ↑  Verohallinto
3. ↑  Teemu Nurmi - Jatkoaika.com - Kaikki jääkiekosta
4. 1 2 3 4 5 6 7 8  Teemu Nurmi *Elite Prospects*. Everysport Media Group AB.  (englanniksi)
5. ↑  Tappara teki sopimukset junnunelikon kanssa *Jatkoaika.com*.  12.9.2003. Jatkoaika r.y. Viitattu 1.8.2012.
6. ↑  Tilastot - Liiga *liiga.fi*.  18.9.2003. Jääkiekon SM-liiga Oy. Viitattu 1.8.2012.
7. ↑  Nurmi jatkaa Tapparassa *Jatkoaika.com*.  14.4.2004. Jatkoaika r.y. Viitattu 30.1.2009.
8. ↑  Timo Koskela Tapparaan, Nurmelle jatkosopimus *Jatkoaika.com*.  29.3.2007. Jatkoaika r.y. Viitattu 30.1.2009.
9. ↑  Tapparan Nurmi pitkään sivussa *Jatkoaika.com*.  17.8.2008. Jatkoaika r.y. Viitattu 1.8.2012.
10. ↑  Teemu Nurmelle pitkä sairausloma *Tappara.fi*.  18.8.2008. Tamhockey Oy. Viitattu 30.1.2009.
11. ↑  Tappara ja Blues vaihtoivat hyökkääjiä *Jatkoaika.com*.  30.1.2009. Jatkoaika r.y. Viitattu 1.8.2012.
12. ↑  Blues ja Tappara pelaajakaupoilla *iltalehti.fi*.  30.1.2009. Alma Media Suomi Oy. Viitattu 30. tammikuuta 2009.
13. ↑  Lukko julkaisi tukun sopimuksia *Jatkoaika.com*.  20.4.2009. Jatkoaika r.y. Viitattu 20.4.2009.
14. ↑  Tilastot - Liiga *liiga.fi*.  11.9.2009. Jääkiekon SM-liiga Oy. Viitattu 1.8.2012.
15. ↑  Lukko menetti Nurmen sairastuvalle *Jatkoaika.com*.  4.11.2009. Jatkoaika r.y. Viitattu 1.8.2012.
16. ↑  Nurmi jatkaa Lukossa *Jatkoaika.com*.  27.1.2011. Jatkoaika r.y. Viitattu 1.8.2012.
17. ↑  Björk ja Nurmi sairastuvalle *Jatkoaika.com*.  2.1.2012. Jatkoaika r.y. Viitattu 1.8.2012.
18. ↑  Isotalo, Ilari: Lukon pelaaja-arvioinnit 2012-13: Onnistujia ja isoja pettymyksiä *Jatkoaika.com*.  4.5.2013. Jatkoaika r.y. Viitattu 14.6.2013.
19. ↑  Nurmi jatkoi Lukko-sopimustaan *Jatkoaika.com*.  20.4.2013. Jatkoaika r.y. Viitattu 14.6.2013.
20. ↑  Perhe, Miro: Lukon pelaaja-arvostelut 2013-14 *Jatkoaika.com*.  14.5.2014. Jatkoaika r.y. Viitattu 15.6.2014.
21. ↑  Nurmelle sopimuksen pidennys - Viirlas ei jatka Raumalla *Jatkoaika.com*.  22.5.2014. Jatkoaika r.y. Viitattu 15.6.2014.
22. ↑  Tappara julkisti uusia hankintoja - Nurmi ja Rantakari kovimmat nimet *Jatkoaika.com*.  12.5.2016. Jatkoaika r.y. Viitattu 12.5.2016.
23. 1 2  Leppänen, Marko: Kiekko vaihtui kirjoihin – Tapparan mestarihyökkääjä lopetti peliuransa *MTV.fi*.  18.9.2018. MTV Oy. Viitattu 18.9.2018.
24. ↑  Suomi lähtee Tshekin turnaukseen kokeilujoukkueella  21.8.2006. Jatkoaika.com. Viitattu 30.1.2009.
25. ↑  Pelaajat – N O *tappara.fi*. Tamhockey Oy. Viitattu 14.6.2013.